בס"ד

מלחמת העצמאות – יחידת פר"ח

הקדמה ליחידת הלימוד

קישור לידע קודם

1. החלטת האו"ם ב-כ"ט בנובמבר 1947
2. השמחה הרבה ששררה בישוב היהודי על החלטת האו"ם, על אף חסרונותיה
3. דחיית החלטת האו"ם על ידי ערביי ארץ-ישראל ונציגי מדינות ערב והכרזתם כי ייאבקו נגדה בכוח.

## **רקע**

יום למחרת כ"ט בנובמבר 1947 פורצת מלחמת העצמאות - המלחמה הארוכה ביותר בתולדות ישראל שגבתה את חייהם של כ-6000 חיילים ואזרחים יהודים.

מטרת ערביי א"י ומדינות ערב הייתה לא לאפשר לתוכנית החלוקה של האו"ם להתממש, ואילו מטרת היישוב היהודי הייתה לנצל את ההזדמנות ההיסטורית שהוענקה באו"ם ולהכריז על הקמת מדינה יהודית בא"י על פי הגבולות שנקבעו בהצעת החלוקה של האו"ם.

השלב הראשון של מלחמת העצמאות התחיל יום למחרת החלטת החלוקה של האו"ם בכ"ט בנובמבר 1947 ונמשך עד ה' באייר תש"ח (14/5/48)

בשלב זה הבריטים עדיין שולטים בארץ, אך הם מתמקדים בפינוי הצפוי שלהם מארץ ישראל וממעטים להתערב בלחימה שבין היהודים לערבים.

במשך חמישה וחצי חודשים אלו ניהלו המחתרות של הישוב היהודי בארץ ישראל מלחמה כנגד כנופיות של ערביי ארץ ישראל. הלחימה באה לידי ביטוי בערים המעורבות, ביישובים המבודדים, בדרכים ובמצור שהוטל על העיר ירושלים. יש המכנים תקופה זו "המלחמה הפנימית" בשל העובדה שהשתתפו בה יהודים וערבים שחיו תחת השלטון הבריטי בא"י, (אם כי בתקופה זו כבר הגיעו מתנדבים ממדינות ערב לסייע לערביי א"י להילחם ביישוב היהודי).

בשלב זה צבאות ערב עדיין לא פלשו לארץ ישראל בשל העובדה שהבריטים עדיין שולטים בה, והעלייה היהודית עדיין מוגבלת בגלל גזרות הספר הלבן השלישי.

תקופה זו הסתיימה ביום עזיבת הבריטים את הארץ בתאריך ה' באייר תש"ח.

דוד בן גוריון הכריז על הקמת מדינה יהודית- מהלך שאפשר עלייה יהודית רחבה ורכישת נשק בצורה חוקית, ואילו, מדינות ערב פלשו למדינה הצעירה במטרה להשמידה.

לשלב "המלחמה הפנימית" שני חלקים:

חלק א'- נובמבר 1947 -מרץ 1948 -חודשים שבהם היוזמה ההתקפית הייתה בידי ערביי א"י. היישוב היהודי, עסק בעיקר בהתגוננות והתמגנות.

חלק ב'- אפריל 1948 -14 במאי 1948 -חודש וחצי בהם היישוב היהודי נטל את היוזמה ההתקפית לידיו והצליח לנצח את ערביי א"י במערכות השונות.

בשיעורים אלו נעסוק גם בשבוע האחרון של שלב "המלחמה הפנימית"- שבוע של התלבטות קשה בקרב הנהגת היישוב היהודי- האם להכריז על הקמת המדינה או שמא לחכות עם ההכרזה? התלבטות שהסתיימה בהכרעה גורלית- להכריז.